‘ટોર્નેડો’ શબ્દ મૂળભૂત રીતે સ્પેનિશ છે, જેને અંગ્રેજીમાં ‘થન્ડર સ્ટોર્મ’ તરીકે ઓળખવામાં આવે છે. ચક્રવાતમાં ચોક્કસ ધરીની આજુબાજુ અતિશય વેગમાં ફરતી હવા વંટોળ ઉત્પન્ન કરે છે. આ તોફાની હવા વાવાઝોડુ પેદા કરે છે, જે મીની ટ્રક કે મોટરકાર જેવા ભારેખમ વાહનો કે મકાનના છાપરા સુધ્ધાં ઉડાડી મૂકે છે. ચક્રવાતને કારણે ઇન્ફ્રાસ્ટ્રક્ચરને ગંજાવર નુકસાન પહોંચતું હોય છે, સેંકડો લોકો જાન પણ ગુમાવતા હોય છે. એક અંદાજ મુજબ એકલા અમેરિકા ખંડમાં જ દર વર્ષે નાના-મોટા મળીને આશરે ૧૩૦૦ ટોર્નેડો ત્રાટકે છે, જેમાં આશરે ૯૪ માણસો જીવ ગુમાવે છે! (સોર્સ : ‘સ્ટોર્મ પ્રીડીક્ષન સેન્ટર, યુએસએ’) ટોર્નેડોની વિનાશક શક્તિ સામે માણસ લાચાર છે. પણ જો ટોર્નેડો અંગે આગોતરી જાણ થાય, તો કમસે કમ આપણે સાવચેત થઇ શકીએ, અને આગોતરા પગલા લઈને નુકસાનનો આંકડો ઘણો નીચો જરૂર રાખી શકીએ. પણ આવી આગોતરી માહિતી મેળવવી કઈ રીતે? કેટલાક વિજ્ઞાનીઓ ઇન્ફ્રાસાઉન્ડ ‘સાંભળી’ને આવનારા ચક્રવાતની આગોતરી માહિતી મેળવવા અંગે પ્રયત્નો કરી રહ્યા છે.